# All Quiet on the Western Front

*Za ostale upotrebe, pogledajte Na zapadu ništa novo (razvrstavanje).*

| All Quiet on the Western Front |
| --- |
| filmski poster |
| Režija | Lewis Milestone |
| Producent | Carl Laemmle, Jr. |
| Scenario | Maxwell Anderson (adaptacija i dijalozi) George Abbott (scenario) Del Andrews (adaptacija) C. Gardner Sullivan (nadzornik sinopsisa) Lewis Milestone (van špice) |
| Predložak | *Na zapadu ništa novo*; autor: Erich Maria Remarque |
| Uloge | Louis Wolheim Lew Ayres |
| Muzika | David Broekman |
| Fotografija | Arthur Edeson |
| Montaža | Edgar Adams |
| Distribucija | Universal Studios |
| Premijera | 21. aprila 1930 (1930-04-21) |
| Trajanje | 138 min. |
| Zemlja |  Sjedinjene Države |
| Jezik | engleski |
| Budžet | 1,2 mil. $ |
| Bruto prihod | 3,000.000 $ (iznajmljivanja) |

All Quiet on the Western Front (na engleskom, doslovno: "Sve mirno na Zapadnom frontu" ), poznatiji kao Na zapadu ništa novo je američki crno-bijeli ratni film snimljen 1930. u režiji Lewisa Milestonea. Predstavlja adaptaciju znamenitog romana *Na zapadu ništa novo* njemačkog književnika Ericha Maria Remarquea. Radnja se događa za vrijeme prvog svjetskog rata na Zapadnom frontu i prati grupu mladih njemačkih vojnika koji su izloženi gladi, oskudici i strahotama rovovskog ratovanja. Protagonist, čiji lik tumači Lew Ayres, je gimnazijalac koji se iz osjećaja patriotske dužnosti prijavio u vojsku, ali koji tokom godina svjedoči kako se fronta nimalo ne pomiče, a svi njegovi prijatelji i poznanici ginu ili bivaju osakaćeni na jezive načine. Snimljen kao jedna od najprestižnijih produkcija u Hollywoodu svog vremena, *All Quiet on the Western Front* je predstavljao trijumf za režisera Milestonea koji je u filmu uspješno riješio niz problema vezanih uz relativnu novu zvučnu tehnologiju i omogućio Hollywoodu da se tematski i žanrovski odmakne od mjuzikala i komornih filmova koji su dominirali tadašnjim repertoarom. Scenario je bio izuzetno vjeran književnom predlošku, a autentični, i za tadašnje standarde brutalno naturalistični prikaz ratne stvarnosti je omogućen i zbog sudjelovanja niza njemačkih veterana zaposlenih u tadašnjem Hollywoodu. Usprkos "teške" teme i depresivnog tona, *All Quiet on the Western Front* je pogodio ukus američke publike i njene tadašnje pacifističke stavove, te postao najveći komercijalni hit godine. Iste je godine nagrađen i Oscarom za najbolji film. Danas se smatra jednim od klasika antiratnog filma, odnosno filma uopće.

Njegov antiratni sadržaj, s druge strane, nije jednako dočekan u svim zemljama, te je *All Quiet on the Western Front* bio jedan od rijetkih tadašnjih hollywoodskih filmova suočenih s bojkotom i cenzurom u raznim zemljama. U weimarskoj Njemačkoj su nacisti organizirali bacanje dimnih bombi u publiku za vrijeme projekcija, a nakon dolaska na vlast 1933. zabranili. Slične je zabrane dobio i u nizu država kao što su Austrija i Francuska, a koje su povučene tek decenijama kasnije.

## Uloge

* Richard Alexander ... Westhus
* Ben Alexander ... Franz Kemmerich
* Lew Ayres ... Paul Bäumer
* William Bakewell ... Albert Kropp
* Edmund Breese ... Herr Meyer
* G. Pat Collins ... Poručnik Bertinck
* Owen Davis, Jr. ... Peter
* Russell Gleason ... Müller
* Harold Goodwin ... Detering
* Scott Kolk ... Leer
* Arnold Lucy ... Professor Kantorek
* Beryl Mercer ... Frau Bäumer, Paulova mjaka
* Walter E. Rogers ... Behn
* Slim Summerville ... Tjaden
* Louis Wolheim ... Stanislaus Katczinsky
* John Wray ... Himmelstoss
* Arthur Gardner ... učenik (posljednji danas živući član glumačke postave i ekipe filma)

## Reference

## Vanjske veze

* *All Quiet on the Western Front* na sajtu IMDb
* *All Quiet on the Western Front* na filmskoj bazi podataka TCM
* *All Quiet on the Western Front* na Rotten Tomatoes-u (`en`)
* Two speeches from the film in text, audio, video from AmericanRhetoric.com